Diari Oficial de la Generalitat Valenciana


Sumari del DOGV 2192, del 25-01-1994 (1994/830350)

RESOLUCIÓ de 13 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni de col.laboració en matèria de Consum entre l'Institut Nacional del Consum i la Conselleria de Sanitat i Consum de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2192

Data del DOGV
:   25-01-1994

Secció del DOGV
:   ALTRES DISPOSICIONS

Número del document
:   1994/830350


Data del document
:   13-01-1994

Organisme emissor
:   Conselleria de Sanitat i Consum

Tipus de document
:   Resolució

RESOLUCIÓ de 13 de gener de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni de col·laboració en matèria de Consum entre l'Institut Nacional del Consum i la Conselleria de Sanitat i Consum de la Generalitat Valenciana. [94/0377]  
Subscrit, després de la tramitació prèvia reglamentària, entre l'Institut Nacional del Consum i la Conselleria de Sanitat i Consum de la Generalitat Valenciana, el dia 26 de novembre de 1993, un conveni de col·laboració en matèria de consum, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1213/93, i que figura com a annex d'aquesta resolució.  
València, 13 de gener de 1994.- El director general de Relacions amb les Corts i del Secretariat del Govern.  
Conveni de col·laboració en matèria de Consum entre l'Institut Nacional del Consum i la Conselleria de Sanitat i Consum de la Generalitat Valenciana.  
Madrid, 26 de novembre de 1993  
Reunits el Sr. José Conde Olasagasti, president de l'Institut Nacional del Consum, i el Sr. Joaquín Colomer Sala, conseller de Sanitat i Consum de la Generalitat Valenciana, que intervenen en funció de llurs càrrecs respectius i fent ús de les facultats que tenen conferides (en particular, el conseller de Sanitat i Consum actua autoritzat expressament per a aquest acte per l'Acord del Govern Valencià de 9 de novembre de 1993) i que tenen plena capacitat per a formalitzar aquest conveni, exposen:  
I. L'Institut Nacional del Consum, en l'exercici de les seues competències, establertes en el Reial Decret 858/1992, de 10 de juliol, i la comunitat autònoma, diuen que ambdós organismes estan ja treballant junts en projectes d'interès mutu en matèria de consum per raó de les competències i esferes d'interès que els atribueixen la Constitució i l'Estatut d'Autonomia i que, a fi d'institucionalitzar aquesta cooperació, acorden de formalitzar-la en aquest conveni.  
II. La posada en marxa del conveni de cooperació entre aquesta comunitat autònoma, a través de la Direcció General de Consum, i l'Institut Nacional del Consum pretén millorar la cobertura territorial dels serveis de consum encarregats de la defensa dels usuaris i consumidors, i també augmentar el nivell de les prestacions i activitats que fan en l'exercici de les seues competències de consum, i la seua qualitat.  
III. Per al compliment de les finalitats proposades subscriuen aquest conveni, d'acord amb el que estableix l'Acord del Consell de Ministres de 2 de març de 1990, i amb les següents estipulacions.  
Estipulacions  
Primera  
Aquest conveni pretén establir les bases de la cooperació entre l'Institut Nacional del Consum i aquesta comunitat autònoma en relació amb les següents àrees d'actuació:  
- Col·laboració i assistència tècnica a corporacions locals en matèria de consum.  
- Assistència tècnica en matèria d'anàlisi de productes de consum i d'avaluació de laboratoris.  
- Cooperació i col·laboració en els activitats d'inspecció de consum.  
- Intercanvi d'informació estadística.  
Les base reguladores de cada àrea figuren en els annexos.  
Segona  
La Direcció General de Consum de la Comunitat Valenciana remetrà un informe trimestral a l'Institut Nacional del Consum sobre l'execució d'aquest conveni.  
Tercera  
La gestió d'aquest acord no exigeix l'establiment d'una organització a l'efecte.  
La Comissió de Cooperació i Coordinació entre les Comunitats Autònomes i l'Administració Central farà el seguiment del contingut del conveni. També s'hi intercanviaran les informacions de totes les comunitats autònomes, especialment les referides a campanyes nacionals i autonòmiques d'inspecció, a fi de permetre un major i més exacte coneixement del mercat. S'hi usaran els serveis de l'Institut Nacional del Consum tant com caldrà.  
Quarta  
Ambdós organismes potenciaran igualment la seua col·laboració en les activitats que els competeixen.  
Cinquena  
Aquest conveni vigirà fins al 31 de desembre de 1994.  
Els problemes que es plantegen sobre la interpretació, la modificació i la resolució del conveni, atesa la seua naturalesa jurídico-administrativa, quedaran sotmeses a la jurisdicció contenciosa administrativa, i els dubtes que sorgesquen es resoldran segons la Llei de Contractes de l'Estat.  
I aquest document, com a mostra de conformitat amb el que queda dit, les parts el signen.  
El conseller de Sanitat i Consum; Joaquín Colomer Sala.- El president de l'Institut Nacional del Consum; José Conde Anasagasti.  
ANNEX I  
Col·laboració i assistència tècnica a  
corporacions locals en matèria de consum  
Primera  
L'objectiu d'aquest conveni és articular la coordinació i cooperació entre l'Institut Nacional del Consum i la Direcció General de Consum de la Generalitat Valenciana per al foment, entre les corporacions locals, de la implantació i el desplegament del Sistema Arbitral de Consum, el qual alhora té com a objectiu la solució dels conflictes que sorgesquen entre consumidors i usuaris i empresaris amb ocasió de les operacions de consum d'una forma ràpida, eficaç i gratuïta.  
Segona  
D'acord amb els requisits establerts, es finançaran programes de difusió del sistema arbitral, com ara campanyes informatives, de constitució de juntes arbitrals noves i de foment de l'activitat de les ja constituïdes.  
Tercera  
L'aportació econòmica de l'Institut Nacional del Consum per a les finalitats expressades durant 1993 és de 5.073.480 pessetes, amb càrrec a l'aplicació pressupostària 48.565.176.G.114. La comunitat autònoma haurà de restituir aquesta quantitat si no l'aplica a les finalitats esmentades.  
Quarta  
Podran sol·licitar ajuda per a finançar els programes esmentats en aquest conveni les entitats locals.  
Cinquena  
Les entitats locals, per acollir-se a les ajudes que són objecte d'aquest conveni, hauran de presentar la sol·licitud que hi ha al final d'aquest annex i els següents certificats segons els models proposats:  
- Certificació de la població de fet el 31 de desembre de 1992.  
- Certificació de l'acord del ple de la corporació pel qual s'aprove el programa d'activitats que es faran, el seu pressupost i l'ajuda econòmica sol·licitada a la Direcció General de Consum, com també altres fonts de finançament, especificant quin és el pressupost total de l'entitat i la part que se'n dedica a política de consum. Igualment, hi constarà si hi és o no constituït el consell sectorial de consum i, si el cas és que en té prevista la constitució, acord del ple sobre aquesta contingència. En l'acord del ple també hi constaran la decisió d'acollir-se al sistema de col·laboració i cooperació que estableix aquest conveni i el compromís de destinar-hi, durant tota llur vida útil, els béns que s'adquiriran amb les ajudes obtingudes com a resultat d'aquest conveni.  
També caldran aquests documents:  
- Memòria descriptiva i justificativa del programa d'activitats on es detallen totes les dades o informacions que servesquen per valorar els projectes per a què se sol·licita l'ajuda.  
- Pressupost suficientment detallat que permeta una valoració de l'ajuda econòmica de què ací es parla i en què s'especifiquen les quantitats aportades per l'entitat i les sol·licitades a l'Institut Nacional del Consum i a la Direcció General de Consum de la comunitat autònoma. I, si n'hi ha, altres fonts de finançament, fent constar l'entitat quin percentatge del seu pressupost destina a l'execució de les seues competències en matèria de consum.  
Sisena  
El termini de presentació dels programes i projectes acabarà un mes després de la publicació d'aquest annex en el Diari Oficial de la Generalitat Valenciana.  
Les sol·licituds es presentaran davant la Direcció General de Consum de la comunitat autònoma. Acabat el termini de presentació, aquest òrgan remetrà a l'Institut Nacional del Consum una còpia de la sol·licitud.  
Setena  
Selecció i aprovació de les peticions. Per a la selecció de les peticions que hagen de finançar-se en execució d'aquest annex, es constituirà una comissió mixta de seguiment, integrada per un membre designat per la Direcció General de Consum de la Comunitat Valenciana i dos designats per l'Institut Nacional del Consum, la qual formularà una proposta de distribució de les ajudes entre els projectes presentats, segons els criteris establerts en aquest conveni.  
Vuitena  
Criteris de valoració. Per a la concessió de la subvenció es valoraran fonamentalment la qualitat i l'oportunitat de les activitats i els serveis, el col·lectiu de població afectada, l'interès social de les accions programades, els antecedents i les experiències fetes en matèria de defensa del consumidors, i també el fet que l'entitat tinga establert el consell sectorial de consum com a òrgan de representació i consulta a nivell local.  
Novena  
Si, acabat el termini de presentació de projectes i programes, no s'havia esgotat aquesta aportació econòmica, podran ser redistribuïts seguint el mateix criteri i per a la mateixa finalitat entre les comunitats autònomes que haguessen deixat projectes sense atendre perquè s'hagués esgotat la seua assignació.  
Deu  
Quan s'hagen aprovat els projectes, l'Institut Nacional del Consum transferirà a la Direcció General de Consum de la Comunitat Valenciana, segons preveu l'article 153 de la Llei General Pressupostària, la quantitat que li corresponga segons estableix la clàusula cinquena d'aquest annex.  
La Direcció General de Consum de la Comunitat Valenciana, per la seua part, justificarà la subvenció davant de l'Institut Nacional del Consum mitjançant la certificació d'haver estat enregistrat en la seua comptabilitat l'ingrés de la subvenció percebuda per a la finalitat prevista, i en tot cas, la documentació previnguda, serà la que estipula l'article 153, paràgraf sisè, del Text Refós de la Llei General Pressupostària.  
La Direcció General de Consum de la Comunitat Valenciana, aleshores, notificarà i transferirà a les entitats de què s'hagen aprovat els projectes les subvencions acordades per a cada projecte i proveirà els mecanismes de control financer segons la normativa sobre justificació de subvencions. Tindrà en compte el que estableix la clàusula tercera d'aquest conveni quant a la devolució de les quantitats no usades per a les finalitats per a les quals s'havia atorgat.  
En qualsevol cas, l'entitat beneficiària de la subvenció està sotmesa a les actuacions de comprovació que efectuaran l'entitat que concedeix o l'entitat col·laboradora, en el cas seu, i a les de control financer que corresponen a la Intervenció General de l'Administració de l'Estat, en relació amb les subvencions i ajudes concedides i a les previstes en la legislació del Tribunal de comptes.  
Onze  
Les entitats locals hauran de presentar davant la Direcció General de Consum de la Comunitat Valenciana una memòria que permeta el Seguiment i l'Evolució de l'execució de les accions que es financen segons aquest conveni. Aquesta memòria caldrà que la Direcció General de Consum l'envie a l'Institut Nacional del Consum en acabar l'exercici econòmic.  
A fi de fer possible l'avaluació i el seguiment de les accions que es facen com a resultat d'aquest annex, la memòria es basarà en una documentació homogènia el contingut de la qual l'acordarà la comissió de seguiment que determinarà els criteris per al seguiment i l'avaluació dels resultats, però que en qualsevol cas haurà de considerar el nombre de juntes constituïdes i d'organitzacions de consumidors i sectors empresarials adherits.  
CERTIFICAT DE LA POBLACIÓ DE FET  
Ajuntament d..., província d...  
... (nom), secretari de l'Ajuntament de ..., província de...  
CERTIFIQUE Segons el Padró General d'Habitants d'aquest terme municipal referit al dia 31 de desembre de 1992, que es custodia en la Secretaria al meu càrrec, resulta que la població de fet és d ... habitants.  
I, perquè conste, signe aquest certificat, amb el vist-i-plau de l'alcaldia.  
..., ... d ... de 199...  
 (Signatura del seretari)  
Vist i plau  
Alcalde/essa-president/a  
 Segell de la corporació  
CERTIFICAT DE L'ACORD  
DEL PLE DE LA CORPORACIÓ  
Ajuntament d..., província d ...  
... (nom), com a secretari/ària de l'Ajuntament d..., província d....  
CERTIFIQUE: En el Ple del dia ... d... de 199..., aquesta corporació adoptà aquest acord:  
1. Decidí acollir-se al sistema de col·laboració i assistència tècnica i financera regulat en l'annex I del Conveni de Col·laboració entre la Conselleria de Sanitat i Consum i l'Institut Nacional del Consum, referent a la coordinació de la política municipal, i facultar el Sr./la Sra.... per a formular la sol·licitud corresponent.  
2. Aprovà el programa d'activitats i l'ajuda econòmica que se sol·licitarà a l'Institut Nacional del Consum per un import global d ... pessetes.  
3. Adquirí el compromís de finançar la diferència entre el cost total pressupostat per a la realització dels programes i l'ajuda econòmica sol·licitada.  
4. Aprovà la constitució del Consell Sectorial de Consum (Si no és el cas, no ho poseu. Si ja està constituït, certifiqueu aquest punt).  
I, perquè conste, signe aquest certificat.  
..., ... d ... de 199...  
 Signatura del secretari  
Vist i plau  
Alcalde/essa-president/a  
 Segell de la corporació  
ANNEX II  
Assistència tècnica  
Primera. Anàlisi de productes  
L'Institut Nacional del Consum establirà, conjuntament amb la Direcció General de Consum d'aquesta comunitat autònoma, si s'acordava la seua realització, les campanyes anuals específiques que requeresquen el suport tècnic de l'Institut Nacional del Consum. Els criteris bàsics per a definir aquestes campanyes seran: prevenció del frau, detecció d'efectes que impliquen riscos per a la salut i la seguretat dels consumidors, adaptació dels productes a les modificacions normatives i , en fi, millora de la qualitat dels béns d'ús i consum.  
Aquestes campanyes hauran de ser programades concretant, almenys, els següents aspectes: definició d'objectius, mida i naturalesa de la mostra, calendari i elaboració de resultats.  
La llista d'aquestes campanyes s'inclourà en l'annex corresponent i la seua programació final caldrà establir-la cada any.  
L'Institut Nacional del Consum farà també les anàlisis de les mostres que li enviarà la Direcció General de Consum per raó de la seua activitat de control sistemàtic del mercat. Per fer aquesta tasca, les mostres hauran d'enviar-se en les quantitats que s'especifiquen en l'annex corresponent per als diversos productes, i s'indicarà explícitament en cada enviament l'objectiu de l'anàlisi.  
Sense perjudici del que s'ha dit, el laboratori de l'Institut Nacional del Consum atendrà les peticions que faça la Direcció General de Consum de la comunitat autònoma, relatives a qüestions de caràcter urgent que requeresquen el concurs de la seua activitat analítica. Quan els fets que donen lloc a accions urgents depassen el seu àmbit territorial, la Direcció General de Consum haurà de consultar l'Institut Nacional del Consum, abans de la recollida i l'enviament de mostres, sobre el pla d'actuacions.  
En els casos en què, després de l'informe analític del laboratori de l'Institut Nacional del Consum, hom hagués fet altres anàlisis (contradictòries o diriments), la Direcció General de Consum informarà el centre esmentat dels resultats obtinguts.  
Segona. Avaluació de laboratoris  
La Direcció General de Consum, competent per a acreditar laboratoris que participen en el control de productes de consum, podrà sol·licitar la col·laboració del Centre d'Investigació de Qualitat per a avaluar la competència tècnica dels laboratoris que demanen ser acreditats per a participar en el control de productes de consum. Amb aquesta finalitat, enviarà al Centre d'Investigació de Qualitat una còpia de la documentació presentada pel laboratori, junt a un informe on conste que l'entitat que s'ha d'avaluar està exercint la seua activitat legalment i no té cap vinculació amb les empreses que puga menyscabar la seua imparcialitat i independència professional.  
Per a l'avaluació, el Centre d'Investigació de Qualitat aplicarà criteris basats en les normes UNE-66.501, UNE-66.502 i relacionades.  
Per a això, el Centre d'Investigació de Qualitat podrà adreçar-se directament a l'entitat sol·licitant per demanar-li la informació adient. Al final del procés, emetrà un informe sobre el grau d'adequació del laboratori a les normes esmentades i sobre el coneixement de la legislació aplicable en cada cas.  
En tot el procés, el Centre d'Investigació de Qualitat i la Direcció General de Consum es prestaran tota la col·laboració que caldrà i assabentaran l'altra part de tota la informació que consideren rellevant.  
El Centre d'Investigació de Qualitat atendrà les peticions d'avaluació que li faça la comunitat autònoma i establirà els terminis de resposta segons el seu nombre i la seua complexitat.  
Quant a les despeses que s'originen com a conseqüència de les visites d'inspecció que els tècnics del Centre d'Investigació de Qualitat facen, s'actuarà segons s'acorde en la Comissió de Coordinació de les comunitats autònomes.  
Els laboratoris que siguen acreditats amb els criteris anteriorment enumerats, podran incloure's en un catàleg que amb aquesta intenció mantindrà obert el Centre d'Investigació de Qualitat per a coneixement de totes les autoritats i dels usuaris potencials. Podran usar, mentre conservaran la condició d'acreditats, del distintiu o logotip que s'hi pot fer. El Centre d'Investigació de Qualitat podrà permetre la participació d'aquests laboratoris en els cursos i exercicis de comparació que organitze.  
ANNEX III  
Cooperació i col·laboració en la inspecció  
Primera  
En la planificació de campanyes nacionals d'inspecció sobre sectors concrets, l'Institut Nacional del Consum farà l'estudi del tema, quan s'hauran establert els criteris de selecció de la campanya i definit els objectius, d'acord amb la metodologia aprovada en la 45a reunió de la Comissió de Cooperació i Coordinació.  
Segona  
Correspon als serveis competents de la comunitat autònoma dur a terme la planificació particular i l'execució del que s'establesca per a la campanya nacional d'inspecció i control de què es tracte en el seu àmbit territorial. Per a això seguirà els criteris que s'especificaran en el programa nacional.  
Tercera  
Quan s'haurà acordat cada campanya nacional d'inspecció i control, que serà executada per la Generalitat Valenciana, l'Institut Nacional del Consum col·laborarà en el seu seguiment i en la valoració dels resultats, avaluacions i conclusions que permeten dur a terme, posteriorment, les actuacions informatives, de difusió i la proposició de mesures correctores de la normativa o del mercat adients.  
Quarta  
L'Institut Nacional del Consum i la Conselleria de Sanitat i Consum es comprometen també a col·laborar informant-se mútuament sobre les actuacions que facen en matèria d'inspecció i a facilitar les comunicacions puntuals sobre el curs de cada campanya, tant nacional com específiques, les estadístiques i qualsevol altra informació disponible sobre el tema. Tot això, a fi que puga ser avaluada per a la programació d'altres campanyes nacionals d'inspecció i control en els sectors en què convinga incidir segons el que s'ha dit, i també per a obtenir dades que puguen caldre per a correspondre als compromisos que puguen assumir-se respecte a la Unió Europea i per a la cooperació entre les comunitats autònomes.  
Segons les necessitats de cada cas, ambdós organismes cooperaran en cursos de formació del personal de la comunitat autònoma que faça funcions d'inspecció de consum elaborant els manuals que hi calguen.  
L'Institut Nacional del Consum i la comunitat autònoma intercanviaran, a través del Sistema d'Intercanvi Ràpid d'Informació, totes les informacions que, per l'aparició d'anomalies, demanen una actuació ràpida i la col·laboració en l'adopció de les mesures conjuntes que calguen per a regularitzar el mercat.  
ANNEX IV  
Informació estadística  
Informacions i sancions: ambdós organismes es comprometen a dur a terme les accions que permeten d'obtenir les estadístiques adequades en matèria d'infraccions i sancions en el conjunt de l'estat.  
Reclamacions: aquesta comunitat autònoma col·laborarà també amb l'Institut Nacional del Consum en l'elaboració periòdica d'estadístiques d'àmbit nacional amb les seues pròpies dades i les que li proporcionen les oficines municipals d'informació al consumidor sobre les reclamacions rebudes en el seu àmbit territorial.